REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost i smanjenje siromaštva

17 Broj: 06-2/334-15

27. jul 2015. godine

B e o g r a d

ZAPISNIK

 26. SEDNICE ODBORAZA RAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 24. JULA 2015. GODINE

Sednica je počela u 12, 05 časova.

Sednicom je predsedavala Vesna Rakonjac, predsednica Odbora.

Sednici su prisustvovali članovi Odbora: Aleksandra Maletić, Aleksandar Peranović, Ljiljana Beronja, Anamarija Viček i Šaip Kamberi, kao i zamenici članova Jezdimir Vučetić (Slobodan Gvozdenović), Bratimir Vasiljević (Jelena Mijatović), Ana Filipović (Mujo Muković) i Milorad Stošić (Milena Ćorilić).

Sednici nisu prisustvovali članovi Odbora: Milanka Jevtović Vukojičić, Aleksandar Pajović, Miodrag Linta, Mirjana Dragaš, Aleksandra Jerkov, Blagoje Bradić i Muamer Bačevac, kao ni njihovi zamenici.

Na predlog predsednice Odbora, usvojen je sledeći

D n e v n i r e d:

1. Inicijativa Ministarstvu za rad, zapošljavanje, boračka i socijalna pitanja za zaključivanje sporazuma između Republike Srbije i Bosne i Hercegovine o slobodnom kretanju radne snage po nordijskom modelu saradnje, a u skladu sa Projektom Igmanske inicijative i

2. Razno.

Prva tačka dnevnog reda – **Inicijativa Ministarstvu za rad, zapošljavanje, boračka i socijalna pitanja za zaključivanje sporazuma između Republike Srbije i Bosne i Hercegovine o slobodnom kretanju radne snage po nordijskom modelu saradnje, a u skladu sa Projektom Igmanske inicijative**

 Predsednica je rekla da bi u svetlu nedavne posete delegacije Bosne i Hercegovine našoj zemlji, bilo dobro u ovom trenutku pomenutu inicijativu uputiti Ministarstvu za rad, zapošljavanje, boračka i socijalna pitanja, kako bi se iskoristila pozitivna atmosfera koja je tokom posete delegacije BiH vladala. Time bi zaključivanje sporazuma o slobodnom kretanju radne snage između naše dve zemlje, bilo uvršteno u razgovore dve delegacije koji predstoje, na obostranu korist.

Podsetila je da je na 23. sednici Odbora, razmatrana identična inicijativa, koja se odnosila na zaključivanje ovakvog sporazuma sa Crnom Gorom.

U diskusiji su učestvovali: Jezdimir Vučetić i Vesna Rakonjac.

Jezdimir Vučetić je rekao da se kao zamenik člana, prvi put susreće sa terminom «Igmanska inicijativa», pa je zamolio predsednicu za pojašnjenje čime se ova organizacija bavi i kakav je projekat u pitanju.

Predsednica je objasnila da je Igmanska inicijativa nevladina organizacija koja okuplja zemlje potpisnice Dejtonskog sporazuma, a konkretan projekat, koji se odnosi na slobodno kretanje radne snage, predstavlja usaglašavanje zakona i podzakonskih akata između ovih zemalja, kako bismo lakše pristupili pitanju kretanja radne snage, a po uzoru na nordijski model, jer u nordijskim zemljama, iako nisu sve članice EU, ova oblast odlično funkcioniše. Pre izvesnog vremena je na sednici Odbora, Igmanska inicijativa imala svoju prezentaciju, u kojoj je objašnjeno na koji način bi ova oblast trebalo da bude regulisana.

 Odbor je jednoglasno (10 za), usvojio inicijativu da Ministarstvu za rad, zapošljavanje, boračka i socijalna pitanja predloži zaključivanje sporazuma između Republike Srbije i Bosne i Hercegovine o slobodnom kretanju radne snage po nordijskom modelu saradnje, a u skladu sa Projektom Igmanske inicijative.

Sednica je završena u 12, 15 časova.

 SEKRETAR PREDSEDNIK

Žužana Sič Levi dr Vesna Rakonjac